钦定古今图书集成/明伦汇编/官常典/第448卷 > 吴汉
## 钦定古今图书集成/明伦汇编/官常典/第448卷 > 吴汉

按《后汉书》本传，“汉字子颜，南阳宛人也。家贫，给事县
为亭长。王莽末，以宾客犯法，乃亡命至渔阳。资用乏，
以贩马自业，往来燕蓟间，所至皆交结豪杰。更始立，
使使者韩鸿徇河北。或谓鸿曰：‘吴子颜，奇士也，可与
计事’。鸿召见汉，甚悦之，遂承制拜为安乐令。会王郎
起，北州扰惑，汉素闻光武长者，独欲归心，乃说太守”
彭宠曰：“渔阳上谷突骑，天下所闻也。君何不合二郡
精锐附刘公，击邯郸，此一时之功也。”宠以为然。而官
属皆欲附王郎，宠不能夺。汉乃辞出，止外亭。念所以
谲众，未知所出。望见道中有一人似儒生者，汉使人
召之，为具食，问以所闻。生因言刘公所过，为郡县所
归，邯郸举尊号者，实非刘氏。汉大喜，即诈为光武书，
移檄渔阳，使生赍以诣宠，令具以所闻说之。汉复随
后入。宠甚然之。于是遣汉将兵与上谷诸将并军而
南，所至击斩王郎将帅及光武于广阿，拜汉为偏将
军。既拔邯郸，赐号建策侯。汉为人质厚少文，造次不
能以辞自达，邓禹及诸将多知之，数相荐举，乃得召见，遂见亲信，常居门下。光武将发幽州兵，夜召邓禹
问可使行者，禹曰：“间数与吴汉言，其人勇鸷有智谋，
诸将鲜能及者。”即拜汉大将军，持节北发十郡突骑。
更始幽州牧苗曾闻之，阴勒兵敕诸郡，不肯应调。汉
乃将二十骑先驰至无终。曾以汉无备，出迎于路。汉
即㧑兵骑，收曾斩之而夺其军。北州震骇，城邑莫不
望风弭从，遂悉发其兵，引而南，与光武会清阳。诸将
望见汉还士马甚盛，皆曰：“是宁肯分兵与人邪！”及汉
至莫府，上兵簿，诸将人人多请之。光武曰：“属者恐不
与人，今所请又何多也？”诸将皆惭。初，更始遣尚书令
谢躬率六将军攻王郎，不能下。会光武至，共定邯郸，
而躬裨将掳掠不相承禀，光武深忌之，虽俱在邯郸，
遂分城而处，然每有以慰安之。躬勤于职事，光武常
称曰：“谢尚书真吏也。”故不自疑躬。既而率其兵数万，
还屯于邺。时光武南击青犊，谓躬曰：“我追贼于射犬，
必破之。尤来在山阳者，埶，必当惊走。若以君威力，击
此散卤，必成禽也。”躬曰：“善。”及青犊破，而尤来果北走
隆虑山。躬乃留大将军刘庆、魏郡太守陈康守邺，自
率诸将军击之。穷寇死战，其锋不可当，躬遂大败，死
者数千人。光武因躬在外，乃使汉与岑彭袭其城。汉
先令辩士说陈康曰：“盖闻上智不处危以侥幸，中智
能因危以为功，下愚安于危以自亡。危亡之至，在人
所由，不可不察。今京师败乱，四方云扰，公所闻也。萧
王兵彊士附，河北归命，公所见也。谢躬内背萧王，外
失众心，公所知也。今公据孤危之城，待灭亡之祸，义
无所立，节无所成，不若开门内军，转祸为福，免下愚
之败，收中智之功，此计之至者也。”康然之。于是康收
刘庆及躬妻子，开门内汉等。及躬从隆虑归邺，不知
康已反之，乃与数百骑轻入城。汉伏兵收之，手击杀
躬，其众悉降。躬字子张，南阳人。初，其妻知光武不平
之，常戒躬曰：“君与刘公积不相能，而信其虚谈，不为
之备，终受制矣。”躬不纳，故及于难。光武北击群贼，汉
常将突骑五千为军锋，数先登陷阵。及河北平，汉与
诸将奉图书上尊号。光武即位，拜为大司马，更封舞
阳侯。建武二年春，汉率大司空王梁、建义大将军朱
祐、大将军杜茂、执金吾贾复、扬化将军坚镡、偏将军
王霸、骑都尉刘隆、马武、阴识共击檀乡贼于邺东漳
水上，大破之，降者十馀万人。帝使使者玺书定封汉
为广平侯，食广平、斥漳、曲周、广年凡四县。复率诸将
击邺西山贼黎伯卿等及河内、修武，悉破诸屯聚。车
驾亲幸抚劳。复遣汉进兵南阳，击宛、涅阳、郦穰、新野
诸城，皆下之。引兵南与秦丰战黄邮水上，破之。又与
偏将军冯异击昌城五楼贼张文等，又攻铜马、五幡
于新安，皆破之。明年春，率建威大将军耿弇、虎牙大
将军盖延击青犊于轵西，大破降之。又率骠骑大将
军杜茂、彊弩将军陈俊等围苏茂于广乐。刘永将周
建别招聚收集得十馀万人，救广乐。汉将轻骑迎，与
之战，不利，堕马伤膝，还营。建等遂连兵入城。诸将谓
汉曰：“大敌在前，而公伤卧，众心惧矣！”汉乃勃然裹创
而起，椎牛飨士，令军中曰：“贼众虽多，皆劫掠群盗，胜
不相让，败不相救，非有仗节死义者也。今日封侯之
秋，诸君勉之！”于是军士激怒，人倍其气。旦日，建、茂出
兵围汉，汉选四部精兵黄头吴河等及乌桓突骑三
千馀人，齐鼓而进，建军大溃，反还奔城。汉长驱追击，
争门并入，大破之，茂、建突走。汉留杜茂、陈俊等守广
乐，自将兵助盖延围刘永于睢阳。永既死，二城皆降。
明年，又率陈俊及前将军王梁击破五校贼于临平，
追至东郡、箕山，大破之。北击清河长，直及平原五里，
贼皆平之。时鬲县五姓共逐守长，据城而反，诸将争
欲攻之，汉不听，曰：“使鬲反者，皆守长罪也。敢轻冒进
兵者斩！”乃移檄告郡，使收守长，而使人谢城中五姓
大喜，即相率归降。诸将乃服，曰：“不战而下城，非众所
及也。”冬，汉率建威大将军耿弇、汉中将军王常等击
富平，获索二贼于平原。明年春，贼率五万馀人夜攻
汉营，军中惊乱，汉坚卧不动，有顷乃定。即夜发精兵，
出营突击，大破其众。因追讨馀党，遂至无盐，进击渤
海，皆平之。又从征董宪，围胊城。明年春，拔胊斩宪，事
已见《刘永传》。东方悉定，振旅还京师。会隗嚣畔夏，复
遣汉西屯长安。八年，从车驾上陇，遂围隗嚣于西城。
帝敕汉曰：“诸郡甲卒，俱坐费粮食，若有逃亡，则沮败
众心，宜悉罢之。”汉等贪，并力攻嚣，遂不能遣。粮食日
少，吏士疲役，逃亡者多。及公孙述救至，汉遂退败。十
一年春，率征南大将军岑彭等伐公孙述。及彭破荆
门，长驱入江关。汉留夷陵，装露桡船，将南阳兵及弛
刑募士三万人，溯江而上。会岑彭为刺客所杀，汉并
将其军。十二年春，与公孙述将魏党、公孙永战于鱼
涪津，大破之，遂围武阳。述遣子婿史兴将五千人救
之，汉迎击兴，尽殄其众，因入犍为界，诸县皆城守。汉
乃进军攻广都，拔之。遣轻骑烧成都市桥，武阳以东
诸小城皆降。帝戒汉曰：“成都十馀万众，不可轻也，但
坚据广都，待其来攻，勿与争锋。若不敢来，公转营迫之，须其力疲，乃可击也。”汉乘利，遂自将步骑二万馀
人进逼成都。去城十馀里，阻江北为营，作浮桥，使副
将武威将军刘尚将万馀人屯于江南，相去二十馀
里。帝闻大惊，让汉曰：“比敕公千条万端，何意临事勃
乱！既轻敌深入，又与尚别营，事有缓急，不复相及。贼
若出兵缀公，以大众攻尚；尚破，公即败矣，幸无它者，
急引兵还广都。”诏书未到，述果使其将谢丰、袁吉将
众十许万，分为二十馀营，并出攻汉。使别将万馀人
劫刘尚，令不得相救。汉与大战，一日，兵败，走入壁，丰
因围之。汉乃召诸将厉之曰：“吾共诸君逾越险阻，转
战千里，所在斩获，遂深入敌地，至其城下，而今与刘
尚二处受围，埶既不接，其祸难量。欲潜师就尚于江
南，并兵御之。若能同心一力，人自为战，大功可立；如
其不然，败必无馀。成败之机，在此一举。”诸将皆曰：“诺。”
于是飨士秣马，闭营三日不出。乃多树幡旗，使烟火
不绝，夜衔枚引兵，与刘尚合军，丰等不觉。明日乃分
兵拒江北，自将攻江南。汉悉兵迎战，自旦至晡，遂大
破之，斩谢丰、袁吉，获甲首五千馀级，于是引还广都，
留刘尚拒述，具以状上而深自谴责。帝报曰：“公还广
都，甚得其宜，述必不敢略尚而击公也。若先攻尚，公
从广都五十里悉步骑赴之，适当值其危困，破之必
矣。”自是汉与述战于广都、成都之间，八战八克，遂军
于其郭中。述自将数万人出城大战，汉使护军高午、
唐邯将数万锐卒击之，述兵败走，高午奔陈，刺述，杀
之。事已见《述传》。旦日城降，斩述首，传送洛阳。明年正
月，汉振旅浮江而下，至宛，诏令过家上冢，赐谷二万
斛。十五年，复率扬武将军马成、捕卤将军马武北击
匈奴，徙雁门、代郡、上谷吏人六万馀口，置居庸常关
以东。十八年，蜀郡守将史歆反于成都，自称大司马，
攻太守张穆。穆逾城走广都，歆遂移檄郡县，而宕渠
杨伟、胊䏰徐容等起兵各数千人以应之。帝以歆昔
为岑彭护军，晓习兵事，故遣汉率刘尚及太中大夫
臧宫将万馀人讨之。汉入武都，乃发广汉、巴蜀三郡
兵围成都，百馀日，城破，诛歆等，汉乃乘桴沿江下巴
郡，杨伟、徐容等惶恐解散。汉诛其渠帅二百馀人，徙
其党与数百家于南郡、长沙而还。汉性彊力，每从征
伐，帝未安，恒侧足而立。诸将见战陈不利，或多惶惧，
失其常度。汉意气自若，方整厉器械，激扬士吏。帝时
遣人观大司马何为，还言方修战攻之具，乃叹曰：“吴
公差彊人意，隐若一敌国矣。”每当出师，朝受诏，夕即
引道，初无办严之日，故能常任职，以功名终。及在朝
廷，斤斤谨质，形于体貌。汉尝出征，妻子在后买田业。
汉还，让之曰：“军师在外，吏士不足，何多买田宅乎？”遂
尽以分与昆弟外家。二十年，汉病笃，车驾亲临，问所
欲言。对曰：“臣愚无所知识，唯愿陛下慎无赦而已。”及
薨，有诏悼愍，赐谥曰忠侯，发北军五校轻车介士送
葬，如大将军霍光故事。子哀侯成嗣。